<classify> MAKAMU Mkuu wa Chuo cha Dodoma UDOM, Profesa Faustine Bee amesema chuo hicho kina nia na uwezo wa kufanya vizuri katika nyanja ya utafi ti na ubunifu na katika kutoa huduma za jamii maeneo ambayo hakijafanya vizuri hadi sasa.Akizungumza wakati wa sherehe ya kumsimika katika chuo hicho zilizofanyika katikati ya wiki, Profesa Bee alisema nyanja hizo zitakuwa kipaumbele katika kipindi cha uongozi wake.Naomba tushirikiane kwa pamoja. Suala la ubora wa taaluma na shughuli zingine za chuo zitatiliwa mkazo katika kipindi cha uongozi wangu, alisema. Kazi kubwa ya chuo kikuu chochote ni kufundisha; kufanya utafiti na ubunifu na kutoa huduma za jamii, na kwenye eneo la ufundishaji, chuo kimefanya vizuri, lakini kwenye utafiti na ubinifu bado hatujafanya vizuri, alisema.Profesa Bee alisema anajua kwamba kuna changamoto zilizopo chuoni hapo, ikiwa ni pamoja na uhaba wa watalaamu, lakini lazima waongeze bidii na kwa pamoja katika kuhakikisha chuo kinakuwa kinara katika masuala ya utafiti, ubunifu na katika kutoa huduma za kijamii nchini, Afrika na duniani kwa ujumla.Alisema anatambua kwamba chuo kina changamoto ya kutokukamilika kwa majengo kwa baadhi ya ndaki, pia anajua mtangulizi wake alikuwa akifuatilia ahadi ya rais ya kumalizia ujenzi wa ndaki mbili ya sayansi asilia na hisabati pamoja na ya sayansi ya ardhi. Kuhusu changamoto za uhaba wa nyumba za wafanyakazi ambayo inaendelea kufanyiwa kazi, alisema katika kipindi cha uongozi wake, ataendelea kushughulikia na kuhakikisha linapata ufumbuzi.Aliahidi kwamba ataendelea kuwa pamoja na taasisi ya chuo katika kuhakikisha malengo ya chuo hicho yanafikiwa, aliwaomba wana taasisi wawe wamoja na kuachana na majungu, fitina na chuki kwani wote wanajenga nyumba moja hakuna haja kugombea fito.Alisema watangulizi wake, Profesa Idris Kikula na marehemu Profesa Egid Mubofu walikuwa na ndoto za kukifanya chuo kuwa bora si Afrika tu bali duniani kwa ujumla. Siku chache zilizopita, Mkapa aliwateua Profesa Bee kuwa Makamu Mkuu UDOM pamoja na manaibu wake wawili, Profesa Donald Mpanduji Utawala na Profesa Alexander Makuliko Taaluma.  <topic>: KITAIFA 